Veos

Veos (inglise freight) all mõeldakse igasugust rahalise hüvitise eest (omatarbeks ka hüvituseta) maanteel, raudteel, merel, sisevetel või õhus transpordivahendite abil veetavat saadetist edasimüügiks, tarbimiseks või muul eesmärgil. Veose mõistet kasutatakse peamiselt maantee- ja õhutranspordis, terminit last peamiselt mere- ja raudteetranspordis, kus laaditakse ning veetakse suuri ja ülisuuri kaubakoguseid. Rääkides merel, sisevetel või raudteel transporditavatest kaubasaadetistest, tuleks kasutada pigem mõistet last. 

Veosed jaotatakse lähtuvalt käsitsemisviisist ja veovahendi või veoühiku ehitusest puistveosteks, vedelveosteks ja segaveosteks. Massveose (inglise bulk freight) all mõeldakse homogeenset, sarnastest osakestest või ühikutest koosnevat pakendamata kaupa. Massveoste alla kuuluvad puistveosed (inglise dry bulk freight) ja vedelveosed (inglise liquid bulk freight). Massveoste peamised tunnused on ühe kaalu- või mahuühiku suhteliselt madal väärtus, tavaliselt suur kaubapartii ja pakendi puudumine. Pakendamata (lahtiselt transporditavaid)  kaupu (inglise loose goods) pole võimalik käsitsemisel (peale- ja mahalaadimisel jms) üksteisest ühikuliselt eristada, nende kaalude ja/või mahtude arvestamine toimub kaalu- või ruumalapõhiselt. 

Kaupu ja veoseid liigitatakse erinevate tunnuste alusel ka alljärgnevalt:

 puistveosed (kruus, liiv, killustik, kivisüsi, pakendamata turvas, pakendamata jahu jms);
 tükiveosed ;
 mahuveosed (puuvillapallid, heinapallid jms);
 pikad veosed (metallprofiilid, ehituspaneelid jms);
 raskekaalulised ja/või suuremõõtmelised veosed (ehitus-ja transpordi ning tõstemasinad, tööstusseadmed jms);
 ümarpuit (eri pikkuse ja otstarbega palgid, pakud, propsid);
 pakendid ja taara (kotid, kastid, tünnid, kaubaalused, mitmekordselt kasutatavad väikekonteinerid jms);
 kergriknevad kaubad (liha, kala, piimatooted jms);
 pakendamata vedelikud (nt masuut, diislikütus, autobensiin, lennukikütus, toorpiim jms);
 pakendatud tavakaubad (hulgimüügipakenditesse ja lisaks ka veopakenditesse pakendatud esmatarbekaubad ja muud tarbimisvalmis tooted). 

 Viited 

Kategooria:Logistika